送李君上洞天
作者：鄧肅
朝代：宋

paragraphs: 北風于喁萬竅號，落雪紛紛燖鵠毛。
好向高堂護帷幕，新醪入臉殷春桃。
居士何爲囂不顧，叩戶長歌辭我去。
行行逸興高白雲，千里江山入芒屨。
問君無乃急所求，笑指南安作勝遊。
南安老師初不死，一聞消息即歸休。
嗟我平生污詩酒，未能赤脚走巖竇。
在家自得忘家禪，託問老師印可否。